相和歌辭 蛾眉怨
作者：王翰
朝代：唐

paragraphs: 君不見宜春苑中九華殿，飛閣連連直如髮。
白日全含朱鳥窗，流雲半入蒼龍闕。
宮中綵女夜無事，學鳳吹簫弄清越。
珠簾北卷待涼風，繡戶南開向明月。
忽聞天子憶蛾眉，寶鳳銜花揲兩螭。
傳聲走馬開金屋，夾路鳴環上玉墀。
長樂彤庭宴華寢，三千美人曳光錦。
燈前含笑更羅衣，帳裏承恩薦瑤枕。
不意君心半路迴，求仙別作望仙臺。
倉琅禁闥遙相憶，紫翠巖房晝不開。
欲向人間種桃實，先從海底覓蓬萊。
蓬萊可求不可上，孤舟縹緲知何往？
黃金作盤銅作莖，晴天白露掌中擎。
王母嫣然感君意，雲車雨斾欲相迎。
飛簾觀前空怨慕，少君何事須相誤。
一朝埋沒茂陵田，賤妾蛾眉不重顧。
宮車晚出向南山，仙衛逶迤去不還。
朝晡泣對麒麟樹，樹下蒼苔日漸斑。
人生百年夜將半，對酒長歌莫長歎。
賸知白日不可思，一死一生何足算。